Ringo Starr

Seras Ričardas Starkis (angl. Sir Richard Starkey; sceninis vardas – Ringo Starr, g. 1940 m. liepos 7 d.) – Anglijos muzikantas, dainininkas, dainų autorius ir aktorius, žinomiausias kaip būgnininkas grupėje „The Beatles“. Jis buvo vyriausias, žemiausias grupėje bei paskutinis prie jos prisijungęs narys. Vėliau pradėjo sėkmingą asmeninę dainininko karjerą.

 Biografija 

 Ankstyvieji metai 
Dar iki muzikinės karjeros, Starr'as bandė dirbti britų geležinkeliuose, tačiau dėl fizinių sveikatos problemų turėjo palikti šį darbą. Vėliau dirbo iš Liverpulio į Šiaurės Velsą plukdančio dieninio laivo gėrimų padavėju, bet baimindamasis, kad karališkasis laivynas gali pastebėti jo tinkamumą jūreivio tarnybai, nusprendė visa tai mesti. 1956 m. Starr'o patėvis padėjo jam gauti pradedančiojo mašinisto darbą vienoje Liverpulio mokyklos reikmenų gamybos įmonėje, kur ten susidraugavo su Rojumi Trafordu (Roy Trafford) ir buvo supažindintas su skiffle muzika, kuri tikriausiai neatrodytų kažkuo ypatinga, jei ne ankstyvas susidomėjimas būgnais ir patėvio pastangų dėka atrasti didelių džiazo muzikos ansamblių įrašai.„The Beatles: The Biography“ – Little, Brown and Company. .

Kartu su Trafordu ir kitu bendradarbiu Edžiu Mailsu (Eddie Miles) įkūrė grupę, kuri grojo populiarias skiffle dainas. Kalėdų proga patėvis padovanojo Ringo būgnų komplektą, kartu su iš šiukšlinės dangčio padarytomis lėkštėmis. Tai padėjo atlikėjui greičiau tobulėti, o grupei sulaukti didesnio dėmesio iš renginių organizatorių. Sparčiai populiarėjantis rokenrolas iš JAV atėjo ir į Britaniją, todėl skiffle muzika prarado savo aktualumą, o tai reiškė tam tikrus pasikeitimus Ringo gyvenime – 1959 m. šis sutiko Alaną Koldvelą (Alan Caldwell), kuris tuo metu buvo beieškantis būgnininko su padoriu būgnų komplektu, galinčiu prisijungti prie jo skiffle grupės, ketinančios pradėti groti rokenrolą.„Ringo Starr: A Life“ – Sanctuary. ISBN 978-1-86074-647-5. Būtent tuo laikotarpiu atlikėjas tapo žinomas sceniniu „Ringo Starr“ vardu.„The Beatles Anthology“ – Weidenfeld & Nicolson. ISBN 978-0-304-35605-8. Septintojo dešimtmečio pradžioje grupė Liverpulyje tapo iškilesne, o tai nuvedė prie Hamburgo (Vokietija), kur Ringo sutiko tuometinius „The Beatles“. Ten įvyko ir pirmieji bendri dainų įrašinėjimai.„The Complete Beatles Chronicle: The Definitive Day-By-Day Guide to the Beatles' Entire Career“ – Chicago Review Press. ISBN 978-1-56976-534-0.

 Grupė „The Beatles“ ir solinė veikla 
1962 m. atlikėjas atsiliepė į Dž. Lenono kvietimą prisijungti prie „The Beatles“. Ringo pakeitė tuometinį būgnininką Pytą Bestą (Pete Best), nes bitlų prodiuseris Džordžas Martinas nebuvo patenkintas jo grojimu. Pirmasis R. Staro gyvas pasirodymas kartu su grupe įvyko vienos Mersisaido sodininkystės draugijos puotos metu. Netrukus pasipylė įtūžusių Pyto Besto fanų protestai, kurie reikalavo būgnininką grąžinti atgal į grupę. Įrašų studijoje taip pat ne viskas klostėsi gerai – Dž. Martinas vietoj Ringo trumpam pakvietė groti sesijinį būgnininką Endį Vaitą (Andy White), o pačiam tedavė groti tamburinu ir marakasais. Pasijutęs tarsi antruoju Pytu Bestu, atlikėjas jau galvojo apie traukimąsi. Bet viskam įsibėgėjus, galiausiai ir Staras ėmė sulaukti daugiau dėmesio iš fanų, šitaip užsitikrindamas tvirtesnę vietą „The Beatles“.

1963–1964 m. grupei sulaukus milžiniško populiarumo, Ringo be išimties tapo viena labiausiai aptariamų asmenybių, atsakingų už reiškinį, pramintą „bitlomanija“. Jam adresuota ne viena daina, kurias sukūrė kiti atlikėjai. Scenoje netgi buvo paskirta ypatinga programa, vadinama „Starr Time“, per kurią prieš Ringo būgnus būdavo pastatomas mikrofonas, o fanai kaipmat išeidavo iš proto.
kairėje|miniatiūra|176x176px|Ringo Staras (1964 m.)
1967 m. įrašinėjant albumą „Sgt. Pepper's Lonely Hearts Club Band“, būgnininko vaidmuo tapo mažiau vertinamas, nes kiti grupės nariai gebėdavo rašyti dainas viena po kitos, o Ringo tebuvo reikalingas kaip perkusininkas, papildantis jų kūrybą. Kadangi visi buvo pasinėrę į savo idėjas ir jų įgyvendinimą, atlikėjo akimis šis laikotarpis sukėlė atskirties jausmą. Santykiai regis ėmė taisytis tik kuriant „The Beatles“ baltąjį albumą, tačiau neilgam.„Ringo Starr’s Confession About The Beatles’ ‘Sgt Pepper’“ – rockcelebrities.net. Tikrinta 2023-06-02. 1970 m. „The Beatles“ oficialiai nutraukus savo veiklą, Staras debiutavo su savo pirmuoju soliniu albumu „Sentimental Journey“, kuris visai neprastai pasirodė tiek Jungtinės Karalystės, tiek JAV rinkose. Vėliau sekė kantri įkvėptas albumas „Beaucoups of Blues“, kuris nors ir nebuvo tiek komerciškai nusisekęs, kritikų buvo sutiktas palankiai.„The Rough Guide to The Beatles“ – Rough Guides. ISBN 978-1-84836-525-4. Šalia solinės karjeros, Ringo taip pat įrašų studijose bendradarbiavo su buvusiais grupės nariais Dž. Lenonu bei Dž. Harisonu. Pastarasis bendrai su Ringo parašė dainas „It Don't Come Easy“ bei „Back Off Boogaloo“, kurie tapo hitais.

1980 m. gegužę kartu su žmona vos nežuvo automobilio avarijoje.„When Ringo Starr cheated death: Remembering when The Beatles drummer survived a near-fatal car crash“ – Far Out. 1981 m. Harisonas išleido dainą „All Those Years Ago“, skirtą nužudyto Dž. Lenono atminimui; jos įrašyme dalyvavo ir R. Staras su P. Makartniu.„You Never Give Me Your Money: The Beatles After the Breakup“ – HarperCollins. ISBN 978-0-06-177418-8. Kitas jų susitikimas įvyko 1994-aisiais, įrašinėjant naujas dainas „Anthology“ dokumentikai. 1995 m. buvo išleistas pirmasis „The Beatles“ singlas „Free as a Bird“, nuo tada, kai grupė nutraukė savo veiklą. O kitąmet pasirodė ir antrasis – „Real Love“, po kurio turėjo eiti trečiasis, tačiau Harisonas atsisakė visa tai tęsti.„The Beatles as Musicians: Revolver through the Anthology“ – Oxford University Press. ISBN 978-0-19-512941-0. Neilgai trukus R. Staras surėmė pečius su Makartniu, kuriant jo 1997 m. albumą „Flaming Pie“. Dainą „Little Willow“ Makartnis parašė apie Ringo buvusią žmoną, kuri mirė 1994 m. O „Really Love You“ tapo pirmąja judviejų, kaip autorių, sukurta daina.„Paul McCartney on the ‘Magic’ of Working with Ringo Starr on ‘Flaming Pie’“ – wmgk.com.

Prasidėjus Covid-19 pandemijai, atlikėjas suorganizavo labdaringą nuotolinės transliacijos koncertą, kuriame dalyvavo tokie garsūs atlikėjai, kaip P. Makartnis, Džo Volšas (Joe Walsh), Benas Harperis (Ben Harper), Deivas Groulas (Dave Grohl), Šerilė Krou (Sheryl Crow), Šeila E. (Sheila E.) bei Vilis Nelsonas (Willie Nelson). Koncertas suorganizuotas po to, kai dėl pandemijos apribojimų teko atšaukti jo kasmet viešai rengiamą gimtadienio šventės pobūvį.„How to Watch Ringo Starr’s Big Birthday Charity Show“ – Rolling Stone. Tikrinta 2023-06-03. Pastaruoju metu, R. Staras labiau linkęs leisti dvigubai mažesnius, „EP“ (Extended play) albumus,„Ringo Starr's mission to "Change the World"“ – Salon. o nuo 2022 m. surengė keletą koncertų, kurie buvo sustabdyti arba atidėti dėl susirgimų Covid-19 ar kitokių priežasčių.„Ringo Starr gigs cancelled as former Beatle gets Covid“ – RTÉ.

 Diskografija 
Studijiniai albumai, kuriuos Ringo Staras išleido nuo tada, kai iširo „The Beatles“:

 Sentimental Journey (1970)
 Beaucoups of Blues (1970)
 Ringo (1973)
 Goodnight Vienna (1974)
 Ringo's Rotogravure (1976)
 Ringo the 4th (1977)
 Bad Boy (1978)
 Stop and Smell the Roses (1981)
 Old Wave (1983)
 Time Takes Time (1992)
 Vertical Man (1998)
 I Wanna Be Santa Claus (1999)
 Ringo Rama (2003)
 Choose Love (2005)
 Liverpool 8 (2008)
 Y Not (2010)
 Ringo 2012 (2012)
 Postcards from Paradise (2015)
 Give More Love (2017)
 What's My Name (2019)

 Nuorodos 

 Oficiali internetinė svetainė
 IMDb profilis
 AllMusic profilis

 Šaltiniai 

Starr
Starr
Starr
Starr